FUNDAȚIA „DIN DRAGOSTE PENTRU OAMENI“

FUNDAȚIA „DIN DRAGOSTE PENTRU OAMENI“

Fundația „Din Dragoste Pentru Oameni“ (FDDPO) a luat ființă în luna Noiembrie 2011 la inițiativa Președintelui Fondator Mihaela Laur (Mohammad). Principiul pe care îl are la bază fundația este dragostea, cea care poate fi considerată cel mai nobil mod de socializare și manifestare față de semenii noștri. Fundația are următoarele obiective: ajutorarea elevilor talentați fără posibilități prin oferirea unor burse de studii; oferirea ajutorului persoanelor defavorizate din punct de vedere financiar, social, profesional; implicarea în dotarea, renovarea și alinierea la standarde europene a unității Spitalului de Urgență Giurgiu, prin colaborări interne și internationale; organizarea de acțiuni caritabile; crearea unei baze de date privind membrii comunității locale ce reprezintă cazuri sociale speciale. Consiliul Director este compus din: Mihaela Laur, Alexandra Delu, Cristian Șerb, Robert Micu, Mathias Schoeber. Timp de șase luni, FUNDAȚIA și-a făcut cunoscută existența și scopurile sale umanitare prin mijloace de comunicare moderne: site propriu (ne puteți vizita la adresa de web: http://www.fddpo.org), numeroase apariții la televiziunea locală (le puteți accesa pe site-ul nostru, secțiunea Galerie Video), apariții în presa locală (Jurnalul Giurgiuvean), întâlniri tematice cu diferite autorități locale. Prin aceste modalități de interacțiune, Fundația a avut, totodată, posibilitatea de a cunoaște problemele sociale profunde ce-i afectează pe oameni.

Din resurse proprii disponibile, fundația a trecut la înfăptuirea acordării de sprijin material, în baza unui protocol încheiat cu Inspectoratul Județean de Învățământ Giurgiu, elevilor din următoarele școli și licee: Școala Gen. Frătești – dotarea rețelei de calculatoare cu camere Web (15 iunie 2012); Școala Gen. Nr.1 ,,Sf. Gheorghe”, Giurgiu – dotarea cu camere de supraveghere, (15 iunie 2012); Școala Gen. Nr. 2 ,,Mircea Cel Bătrân”, Giurgiu – dotarea cu camere de supraveghere (1 iunie 2012); Școala Gen. Nr. 4 ,,Mihai Eminescu”, Giurgiu – dotarea cu camere de supraveghere, un telefon fax și o imprimantă (1 iunie 2012); Școala Gen. Nr. 5 ,,Emil Gulian”, Giurgiu – dotarea cu camere de supraveghere (1 iunie 2012); Colegiul Tehnic Viceamiral „Ion Bălănescu”, Giurgiu – dotarea cu camere de supraveghere, (1 iunie 2012); Liceul Teoretic „Tudor Vianu”,

Giurgiu – dotarea cu un sistem de supraveghere video (1 iunie 2012); Colegiul Național „Ion Maiorescu”, Giurgiu – dotarea cu

camere de supraveghere (18 iunie 2012).

Tot din resurse proprii, Fundația a donat 100 de cărți de premiere cu ocazia Ceremoniei de sfârșit de an școlar Școlii Generale nr. 4 „Mihai Eminescu”, Giurgiu (19 iunie 2012). Din resurse externe, prin colaborarea cu o firmă belgiană, s-au realizat pentru Colegiul Național „Ion Maiorescu” și Liceul „Tudor Vianu” donații pentru laboratoarele de fizică și chimie, constând în dotarea cu câte un aparat anemometru și alte piese de laborator. Reprezentantul firmei donatoare a asigurat, de asemenea, și instructajul necesar cadrelor didactice în vederea utilizării aparatelor.

Prin colaborarea Fundației „Din Dragoste Pentru Oameni“ cu Fundatia olandeză „Medisch Spectrum Twente Hospital (MST/MOS)“, s-a hotărât modernizarea unității Spitalului Județean de Urgență Giurgiu și alinierea condițiilor acestuia la standardele europene. În prima fază, această colaborare s-a concretizat prin semnarea unui protocol care să stabilească toate responsabilitățile și îndatoririle fiecărei părți implicate, marcând astfel demararea oficială a proiectului. Acțiunea a început în luna iunie 2012, atunci când a avut loc prima vizită a reprezentanților Grupului MST/MOS la Giurgiu. MST/MOS va oferi Spitalului Județean de Urgență Giurgiu mobilier, echipament medical, echipament tehnic, uniforme medicale și altele, aflate într-o stare de funcționare excepțională. FDDPO este responsabilă cu partea de organizare, în colaborare cu Consiliul Județean Giurgiu și alte autorități implicate.

Intenția fundației este să mențină o colaborare fructuoasă, de lungă durată, care să includă, de asemenea, și sesiuni de training oferit personalului medical și tehnic, dar și asistentelor medicale.

DOINA BÂRCĂ

Contents